觀黄介夫寺丞所收丘潛畫牛
作者：梅堯臣
朝代：宋

paragraphs: 丘畫吳牛希戴嵩，吳牛角偃彎如弓。
老牯望㹀犢望母，母下平坡離牧童。
牧童吹笛坡頭坐，古樹蕭騷葉戰風。
黄君買畫都城中，不惜滿貫穿青銅。
賣從誰家不肖子，傳自幾世賢卿翁。
今時貴人所尚同，競借觀玩題紙窮。
紙窮磊落見墨妙，東府西樞三四公。
應識古人丹青蹟，又辨古人於物通。
一毛一尾不取次，豈以後代爲盲聾。
願推此意佐國論，況乃聖德同堯聰。